सुरक्षा मानकों की अनदेखी से फरवरी में हुए तीन हादसे
बिजलीनिगम के कर्मचारियों की लापरवाही के चलते फरवरी माह में तीन हादसे हो चुके हैं। हादसों के बढ़ते आंकड़े को निगम अधिकारियों ने गंभीरता से लिया है। बुधवार को एक्सईएन दीपक पोपली ने अधिकारियों की मीटिंग ली। उन्हें तकनीकी खराबी ठीक करते समय सुरक्षा मानकों के अनुसार कार्य करने के निर्देश दिए। इसके साथ ही मंगलवार को हुई घटना के बारे में रिपोर्ट की भी मांग की।
बुटाना गांव में खेतों से एचटी लाइन गुजर रही है। मरम्मत कार्य के दौरान करंट लगने से बुटाना गांव निवासी शमशेर की मौत हो गई थी। मृतक के भाई ने पुलिस को शिकायत दी है। जिसमें उसने बताया कि लाइनमैन बलराज मंगलवार सुबह शमशेर को घर से बुलाकर ले गया था कि खेतों से गुजर रही लाइन की मरम्मत करनी थी। आरोप है कि शमशेर को खंभे पर चढ़ा दिया गया। क्योंकि उसे तकनीकी ज्ञान नहीं था। इसलिए वह करंट की चपेट में गया और खंभे से नीचे गिर गया। उसे बीपीएस महिला मेडिकल कॉलेज में दाखिल कराया, जहां पर डॉक्टरों ने उसे मृत घोषित कर दिया। पुलिस ने लाइनमैन बलराज के खिलाफ मामला दर्ज कर जांच शुरू कर दी है। वहीं इस मामले में बिजली निगम के अधिकारियों ने भी अपने स्तर पर जांच शुरू कर दी है। एक्सईएन ने अधिकारियों से घटना के बारे में जानकारी जुटाई। गौरतलब है कि बीते माह में गढ़ी उजाले खां गांव में भी एचटी लाइन टूट गई थी। तार खेतों में पड़ा हुआ था। करंट लगने से किसान की मौत हो गई थी।
एक्सईएन ने मीटिंग में कहा कि बिजली लाइनों में हादसों का मुख्य कारण कर्मचारी द्वारा की गई लापरवाही होती है। कर्मचारी जल्दी कार्य समाप्त करने के लिए सुरक्षा मानकों की अनदेखी करता है और सुरक्षा उपकरणों के बिना ही लाइन पर मरम्मत शुरू कर देता है। ऐसे में कई बार कर्मचारी हादसे का शिकार हो जाता है। उन्होंने कहा कि सुरक्षा मानकों की अनदेखी के चलते फरवरी माह में तीन हादसे हो चुके हैं। निगम द्वारा कर्मचारियों को सुरक्षा नियमों की जानकारी देने के लिए प्रतिमाह कर्मचारी सेफ्टी वर्कशॉप करवाई जा रही है। इसके बावजूद भी वांछित परिणाम नहीं मिल रहे हैं। उन्होंने कर्मचारियों को सुरक्षा मानकों की अवहेलना नहीं करने के निर्देश दिए। इस अवसर पर एसडीओ रामचंद्र, संजीत, सोमेंद्र, जेई राजबीर, रामराज आदि उपस्थित थे।
मीटिंग में एक्सईएन पोपली ने कर्मचारियों को बिजली की प्रत्येक लाइन की मरम्मत करने के निर्देश दिए। उन्होंने कहा कि अप्रैल माह से गर्मी का सीजन आरंभ हो जाता है। गर्मी के चलते बिजली की मांग भी बढ़ जाती है। गर्मी में उपभोक्ताओं को बेहतर बिजली आपूर्ति देने के लिए लाइनों की मरम्मत करना अनिवार्य है। मरम्मत कार्य सब-स्टेशन से आरंभ होकर गांव एवं शहर के प्रत्येक उपभोक्ता के घर तक किया जाएगा। कर्मचारी लाइनों की खामियों को चिह्नित कर उन्हें दूर करें।
गोहाना .महम रोड स्थित ग्रीन प्लेस में बिजली कर्मचारियों को संबोधित करते एक्सईएन दीपक पोपली।
hin_Deva hin_Deva hin_Deva hin_Deva hin_Deva bho_Deva